Gedagte vir die dag: Hoop en wanhoop | Maroela Media
Gedagte vir die dag: Hoop en wanhoop
Sedert die aanbreek van die nuwe Suid-Afrika is daar baie gepraat oor hoop. Ons het almal geweet dat die oorgang na 'n nie-rassige bedeling nie maklik sou wees nie. Daar was die optimiste wat voorsien het dat sake binne enkele dekades sou stabiliseer en dat ons 'n vreedsame en gelukkige reënboognasie sou wees. Die pessimiste was van mening dat die land tot ondergang gedoem is. Sommige het hulle hoop gevestig op betroubare politieke leiers, en ander het hulle wanhoop begrond op onbetroubare leiers.
Watter standpunt het die kerk van die Here ingeneem, hoop of wanhoop? As Christene het ons realisties gehoop, en hoop ons nog steeds realisties. Ja, alles het vir seker nie rooskleurig verloop nie. Maar heeltemal sleg het dit ook nie gegaan nie. En daar is op die breë front tog tekens van hoop.
Die feit is dat Christene 'n ander bron van hoop het as die wêreld. God self is ons bron van hoop. Ons glo dat indien ons as kerk 'n voorbeeld van verdraagsaamheid en opofferende liefde kan stel, dit 'n reuse verskil in hierdie land sal maak. Ons hoop is nie op 'n politieke party gevestig nie – hulle is feilbaar. Maar ons God is onfeilbaar. Suid-Afrika is sy eiendom. Ons vertrou ons en ons kinders se toekoms aan Hom toe.
En wat dan van al die slegte dinge wat gebeur en verwagtinge wat nie gerealiseer het nie? Ons huil daaroor. Maar ons bly steeds hoop omdat ons God almagtig is. En ons gaan die kwaad deur die goeie oorwin!
Ons oorwin die kwaad deur die goeie!
Dankie Here dat u altyd daar is al is dit hoe donker om ons. Dankie dat U my die geloof gegee het sodat ek U kan ken. Amen.